Diari Oficial de la Generalitat Valenciana


Sumari del DOGV 8577, del 25-06-2019 (2019/6435)

Extracte de la Resolució de 14 de juny de 2019, de la Conselleria d'Educació, Investigació, Cultura i Esport, per la qual es compensa, a les universitats públiques de la Comunitat Valenciana, la part no finançada amb càrrec als Pressupostos Generals de l'Estat de les beques de matrícula de la convocatòria aprovada per la Resolució de 6 d'agost de 2018, de la Secretaria d'Estat d'Educació i Formació Professional, per la qual es convoquen beques de caràcter general per al curs acadèmic 2018-2019, per a estudiants que cursen estudis postobligatoris.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8577

Data del DOGV
:   25-06-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/6435


Data del document
:   14-06-2019

Organisme emissor
:   Conselleria d'Educació, Investigació, Cultura i Esport

Tipus de document
:   Extracte

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

Extracte de la Resolució de 14 de juny de 2019, de la Conselleria d'Educació, Investigació, Cultura i Esport, per la qual es compensa, a les universitats públiques de la Comunitat Valenciana, la part no finançada amb càrrec als Pressupostos Generals de l'Estat de les beques de matrícula de la convocatòria aprovada per la Resolució de 6 d'agost de 2018, de la Secretaria d'Estat d'Educació i Formació Professional, per la qual es convoquen beques de caràcter general per al curs acadèmic 2018-2019, per a estudiants que cursen estudis postobligatoris. [2019/6435]  
  
BDNS (identif.): 463096.  
Mitjançant l'Ordre 20/2016, de 10 de juny, de la Conselleria d'Educació, Investigació, Cultura i Esport, s'aproven les bases reguladores per a la tramitació de les beques per les quals es compensa a les universitats públiques de la Comunitat Valenciana la part no finançada amb càrrec als pressupostos generals de l'Estat de les beques de matrícula del sistema general de beques i ajudes a l'estudi concedides pel Ministeri d'Educació, Cultura i Esport (DOGV 7805, 14.06.2016).  
  
De conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Apartat primer. Objecte  
Convocar per al curs 2018-2019 les beques per a la compensació a les universitats públiques que integren el sistema universitari valencià, a les quals fa referència l'article 2 de la Llei 4/2007, de 9 de febrer, de coordinació del sistema universitari valencià, en la part no finançada amb càrrec als pressupostos generals de l'Estat, de l'import del component de matrícula dels alumnes, dels seus centres propis o dels centres públics adscrits a aquelles, beneficiaris de les beques del sistema general de beques i ajudes a l'estudi concedides pel Ministeri d'Educació i Formació Professional en el curs 2018-2019.  
  
  
Apartat segon. Beneficiaris  
Podran ser beneficiaris d'aquestes beques els alumnes matriculats en les universitats públiques a les quals fa referència l'article anterior i hagen sigut beneficiaris d'una beca de matrícula de la convocatòria aprovada per la Resolució de 6 d'agost de 2018, de la Secretaria d'Estat d'Educació, i Formació Professional, per la qual es convoquen beques de caràcter general per al curs acadèmic 2018-2019 per a estudiants que cursen estudis postobligatoris (BOE 198, 16.08.2018).  
  
  
Apartat tercer. Finançament  
Les subvencions contingudes en aquesta convocatòria es concediran amb càrrec als pressupostos de la Generalitat per a l'any 2019, per un import global màxim estimat de 33.312.994 d'euros (deu milions d'euros), aplicació pressupostària 37.06.95.044.59.1, línia de subvenció S1313000, «Beques alumnat ensenyaments universitaris i estudis superiors», del programa pressupostari 422.60, «Universitat i estudis superiors».  
L'esmentat import podrà ser incrementat com a conseqüència d'una generació, una ampliació o una incorporació de crèdit, o de l'existència de romanents d'altres convocatòries finançades amb càrrec al mateix crèdit o a crèdits inclosos en el mateix programa o programes del mateix servei, que no requerirà una nova convocatòria, de conformitat amb el que es preveu en l'article 58, apartat 2, lletra a, del Reglament de la Llei general de subvencions.  
  
Apartat quart. Condicions de concessions i quantia de la beca  
1. La beca consistirà en l'import de la part de la matrícula no compensada a les universitats públiques de la Comunitat Valenciana, a les quals fa referència l'apartat primer, pel Ministeri d'Educació i Formació Professional, dels alumnes beneficiaris als quals fa referència l'apartat segon d'aquesta convocatòria.  
2. L'import esmentat consistirà en una quantitat igual a la diferència entre l'import de la taxa de matrícula establit en el Decret 140/2018, de 14 de setembre, del Consell, pel qual es fixen les taxes per la prestació de serveis acadèmics universitaris per al curs 2018/2019 (DOGV 837, 20.09.2018), i el preu públic fixat per a la titulació corresponent en el curs 2011/2012, actualitzat en un 1 % de conformitat amb el que es preveu en la disposició addicional quarta del Reial decret 951/2018, de 27 de juliol, pel qual s'estableixen els llindars de renda i patrimoni familiar i les quanties de les beques i ajudes a l'estudi per al curs 2018-2019; i es modifica el Reial decret 1721/2007, de 21 de desembre, pel qual s'estableix el règim de les beques i ajudes a l'estudi personalitzades (BOE 185, 01.08.2018).  
3. En el cas de noves titulacions de grau que no existiren en el curs 2011/2012, l'import corresponent a aquestes serà el dels preus públics fixats en aquest curs 2011/2012 per a les titulacions del mateix grau d'experimentalitat.  
4. En el cas de noves titulacions de màster universitari que no existiren en el curs 2011/2012 per a les quals el Decret 140/2018, esmentat anteriorment, no estableix el grau d'experimentalitat al qual s'adscriuen, l'import que cal compensar serà d'11,25 euros per crèdit matriculat, excepte per als màsters amb preu o grau d'experimentalitat excepcional.  
  
  
Apartat cinqué. Sol·licitud i documents que han d'acompanyar-la  
  
Les universitats públiques de la Comunitat Valenciana sol·licitaran a la Direcció General d'Universitat, Investigació i Ciència la compensació a la qual es refereix l'apartat quart, acompanyada d'un certificat acreditatiu del nombre d'estudiants beneficiaris de la beca de matrícula, signada per la presidència de la comissió de selecció de becaris constituïda en cada universitat a fi d'estudiar les sol·licituds de beca o ajuda del sistema general de beques i ajudes a l'estudi concedides pel Ministeri d'Educació i Formació Professional, amb el vistiplau de qui ocupe el rectorat de la universitat corresponent i amb especificació de l'import individual dels crèdits en primera matrícula i del total que corresponga aportar a la Generalitat.  
  
  
Apartat sisé. Lloc i termini de presentació  
Les universitats públiques valencianes hauran de remetre les sol·licituds, preferentment per registre telemàtic, a la Direcció General d'Universitat, Investigació i Ciència amb anterioritat al 28 de juny de 2019.  
  
Apartat seté. Criteris de valoració i adjudicació  
1. Les beques es concediran atenent el certificat emés per la universitat corresponent, en el qual s'acredite el nombre d'estudiants beneficiaris de la beca de matrícula, amb especificació de l'import individual dels crèdits en primera matrícula i del total que corresponga aportar a la Generalitat.  
2. En el cas que l'import de les beques proposades per a concessió superara l'import global màxim estimat, aquestes beques s'adjudicaran en ordre descendent, d'acord amb la nota mitjana obtinguda pels alumnes proposats per a la concessió, en el curs acadèmic anterior o últim realitzat. En aquest supòsit, les beques s'adjudicaran fins que s'exhaurisca l'import global màxim estimat esmentat anteriorment, i quedaran exclosos de la beca els alumnes la nota mitjana dels quals siga inferior a la de la persona beneficiària a partir de la qual s'exhaurisca aquest import global màxim.  
3. Per als alumnes que es matriculen per primera vegada de primer curs d'estudis de grau i, estant en possessió del títol de Batxillerat, accedisquen a la universitat mitjançant la prova d'accés a la universitat (PAU), d'acord amb el que s'estableix en la Resolució de 18 de febrer de 2019, del president de la Comissió Gestora dels Processos d'Accés i Preinscripció en les universitats públiques del sistema universitari valencià (DOGV 8498, 04.03.2019), es tindrà en compte la nota d'accés a la universitat llevat de la qualificació obtinguda en les proves de les matèries d'opció del bloc de les assignatures troncals, és a dir, aquesta nota d'accés es calcularà seguint la fórmula 60 % (qualificació final del Batxillerat) + 40 % (nota fase obligatòria de la PAU).  
En les altres vies d'accés a la universitat es tindrà en compte la nota obtinguda en la prova o ensenyament que permeta l'accés a la universitat. En aquells casos excepcionals en els quals la qualificació obtinguda en la prova d'accés per la persona beneficiària no es corresponga amb l'escala de 0 a 10, l'òrgan de selecció realitzarà l'adaptació a l'esmentada escala que siga procedent.  
4. Per als alumnes que es matriculen per primera vegada de primer curs d'estudis de màster oficial, la nota mitjana a la qual fa referència el punt 2 anterior serà la de l'expedient acadèmic corresponent als estudis previs que els van donar accés al màster.  
5. Per als alumnes de segon curs i posteriors, o de primer curs de grau o de màster, que ja hagen iniciat aquests estudis universitaris, la nota mitjana a la qual fa referència el punt 2 anterior s'obtindrà aplicant les següents regles:  
5.1. La nota mitjana requerida serà la qualificació numèrica obtinguda en l'escala 0 a 10 en el curs anterior o últim realitzat, incloent-hi, si escau, els complements formatius cursats.  
5.2. Quan no hi haja qualificacions numèriques, les qualificacions obtingudes es computaran segons el següent barem:  
a) Matrícula d'honor = 10 punts.  
b) Excel·lent = 9 punts.  
c) Notable = 7,5 punts.  
d) Aprovat o apte = 5,5 punts.  
e) Suspens o no apte = 2,5 punts.  
f) No presentat = 2,5 punts.  
  
Apartat huité. Òrgans competents per a la convocatòria i tramitació del procediment  
L'òrgan competent per a l'ordenació i instrucció de l'expedient és la persona titular de la Subdirecció General d'Universitat, Investigació i Ciència.  
Per a la instrucció del procediment es constituirà una comissió composta pels següents membres:  
a) Presidència: la persona que ostente la Direcció General d'Universitat, Investigació i Ciència, o la persona en qui delegue.  
b) Vocalies: dos funcionaris o funcionàries de la Direcció General d'Universitat, Investigació i Ciència.  
c) Secretaria: la persona titular de la direcció del Servei de Gestió Economicopressupostària de les Universitats.  
La comissió, a la vista de les dades facilitades per les universitats, emetrà un informe que servirà de base per a la proposta de resolució.  
La comissió ajustarà el seu funcionament al que s'estableix en el capítol II, secció tercera, de la Llei 40/2015, d'1 d'octubre, de règim jurídic del sector públic.  
  
Apartat nové. Termini de resolució i notificació  
L'òrgan instructor, a la vista de l'informe de la comissió, formularà la proposta de concessió i denegació i emetrà un informe en el qual conste que de la informació que té en el seu poder es desprén que les persones beneficiàries compleixen tots els requisits per a accedir a les beques.  
Vista la proposta de concessió i denegació, la persona titular de la Direcció General d'Universitat, Investigació i Ciència, per delegació del conseller d'Educació, Investigació, Cultura i Esport, resoldrà el procediment de concessió i denegació de les beques ordenarà la publicació en el Diari Oficial de la Generalitat Valenciana de la resolució amb la relació dels alumnes beneficiaris i l'import corresponent a cadascun.  
  
Aquesta resolució, que posa fi a la via administrativa, haurà de ser dictada en el termini màxim de tres mesos a partir de l'endemà de la publicació d'aquesta convocatòria, sense perjudici de l'ampliació de terminis prevista en l'article 21 de la Llei 39/2015, d'1 d'octubre, del procediment administratiu comú de les administracions públiques.  
La resolució del procediment es notificarà a les persones interessades ajustant-se al que es disposa en l'article 40 de la Llei 39/2015, d'1 d'octubre, del procediment administratiu comú de les administracions públiques. La pràctica d'aquesta notificació s'ajustarà a les disposicions contingudes en l'article 45.1.b de l'esmentada llei. En la pàgina web de la Conselleria d'Educació, Investigació, Cultura i Esport que s'indica a continuació es publicarà la relació d'alumnes beneficiaris i l'import corresponent: www.ceice.gva.es/web/universidad/ayudas-y-becas.  
  
Apartat desé. Termini i forma de justificació  
Atés que aquestes beques es concedeixen en atenció a la concurrència d'una determinada situació, no requeriran una altra justificació que l'acreditació d'aquesta, abans de la concessió en els termes establits en l'Ordre 20/2016, de 10 de juny, conforme al que es preveu en l'article 30, apartat 7, de la Llei 38/2003, de 17 de novembre, general de subvencions.  
  
Apartat onzé. Recursos  
Contra aquesta resolució, que posa fi a la via administrativa, s'hi podrà interposar un recurs potestatiu de reposició davant del conseller d'Educació, Investigació, Cultura i Esport en el termini d'un mes comptat de l'endemà de la publicació en el Diari Oficial de la Generalitat Valenciana, de conformitat amb el que es preveu en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar-hi directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la publicació en el Diari Oficial de la Generalitat Valenciana, d'acord amb els articles 10, 14 i 46 la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 14 de juny de 2019.-El conseller d'Educació, Investigació, Cultura i Esport: Vicent Marzà Ibáñez.